Амалия Иглесиас
Гроб на птичка

Превод от испански: Рада Панчовска, —

chitanka.info

Тревата блести по-зелена от завчера

и се приближих.

На завет сред храсталака

градинка напомня сладка алегория на смъртта.

Както тогава се чува

стържещ звук на надкрилници на насекоми

и северният вятър преминава, известявайки, че няма никой.

Виждам сега тогавашно момиче,

разпознавам се по двете й бавни ръце,

докато сгъват немите крила във вдлъбнатина от пръст

и си измисля молитва,

говореща за свобода и синьо небе за сутрин,

и казва нещо за летене много нависоко,

докато се движат възглавничките на пръстите й,

моделирайки гроб.

Същите възглавнички на пръстите ми

след двадесет години,

влажни сред тревата удостоверяват:

няма белег, нито сянка извървява назад

раната.

Когато вдигам поглед

момичето си е отишло.

2002

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.